***Κωνσταντίνος Κουσκούκης***

*Καθηγητής Δερματολογίας - Νομικός*

*Πρόεδρος Ελληνικής Ακαδημίας Ιαματικής Ιατρικής*

*Επιστημονικός Σύμβουλος Τουρισμού Υγείας ΚΕΔΕ*

*τ. Αντιπρύτανης – Γεν. Γραμ. ΥΠΕΠΘ*

Η ιαματική ιατρική μέχρι σήμερα είχε εμπειρική υπόσταση, με τη βοήθεια όμως της επιστημονικής τεκμηρίωσης της θερμικής, μηχανικής και ειδικότερα της χημικής δράσης των ιαματικών φυσικών πόρων αναδείχτηκε ως μία συμπληρωματική θεραπευτική μέθοδος στη θεραπευτική γκάμα της κλασικής ιατρικής. Οι θεραπευτικές δράσεις αφορούν παθήσεις του μυοσκελετικού, νευρικού, αναπνευστικού, καρδιαγγειακού, αιμοποιητικού, γαστρεντερικού, ουρολογικού και ενδοκρινολογικού συστήματος, καθώς και σε δερματολογικές, ωτορινολαρυγγολογικές, γυναικολογικές, αλλεργικές και περιοδοντικές παθήσεις.

Η Ελληνική Ακαδημία Ιαματικής Ιατρικής, ιδρύθηκε στο 1ο Πανελλήνιο Συνέδριο Ιαματικής Ιατρικής στα Καμένα Βούρλα το 2015 και προωθεί την ανάπτυξη του ιαματικού τουρισμού με επιστημονικές τεκμηριωμένες μεθόδους, προβάλλοντας στον διεθνή χώρο τις ευεργετικές ιδιότητες των ιαματικών πηγών σε συνδυασμό πάντα με το βιοκλίμα της Ελλάδας, κυρίαρχο συγκριτικό πλεονέκτημα έναντι άλλων χωρών.

Η καθιέρωση και επικαιροποίηση της Ιαματικής Ιατρικής είναι ο βασικός σκοπός της Ακαδημίας και επιβάλλεται αφενός από την απαίτηση των ασθενών σε διεθνές επίπεδο για εφαρμογή εναλλακτικών και συμπληρωματικών θεραπειών, αφετέρου από την ένταξη των Μονάδων Ιαματικής Θεραπείας και Κέντρων Θαλασσοθεραπείας στην Πρωτοβάθμια Φροντίδα Υγείας.

Χωρίς αμφιβολία, ένας υγιεινός τρόπος ζωής με τη βοήθεια της Προληπτικής Ιατρικής και της Ιαματικής Ιατρικής μπορεί να αποτρέψει πλήθος προβλημάτων, που αφορούν όχι μόνο την υγεία του ατόμου που νοσεί, αλλά και την οικονομία της χώρας του, που επιβαρύνεται με δαπάνες για την αποκατάσταση της υγείας του.

Η Ελλάδα με πλούσια πολιτιστική και ιστορική κληρονομιά, καθώς και τη φημισμένη μεσογειακή διατροφή, είναι η πρώτη χώρα στην Ευρώπη με ποιότητα και μοναδικότητα των ιαματικών φυσικών πόρων. Ο ιαματικός τουρισμός αναφέρεται στην πρόληψη, διατήρηση, θεραπεία και αποκατάσταση της υγείας με σύγχρονες ιατρικές μεθόδους και συμπληρωματικές εφαρμογές της Ιαματικής Ιατρικής, συνδυάζοντας παράλληλα την ξεκούραση, τη χαλάρωση και την ευεξία.

Οι θεραπευτικές εφαρμογές της ιαματικής ιατρικής με ιαματικούς φυσικούς πόρους είναι η Λουτροθεραπεία, η Ποσιθεραπεία, η Εισπνοθεραπεία, η Πηλοθεραπεία, η Θαλασσοθεραπεία, η Κλιματοθεραπεία και η Σπηλαιοθεραπεία. Οι εφαρμογές αυτές γίνονται στα κέντρα ιαματικής ιατρικής και στα κέντρα θαλασσοθεραπείας σε περιοχές της ηπειρωτικής και νησιωτικής Ελλάδας, αλλά και εντός των πλοίων σε ειδικά διαμορφωμένους χώρους όπου κυριαρχεί η θαλασσοθεραπεία με τη θέρμανση στους 34-37οC του θαλάσσιου ύδατος. Παράλληλα, σε αυτές τις υποδομές παρέχονται υπηρεσίες αντιγήρανσης, αποτοξίνωσης, βιοανάδρασης, αναζωογόνησης, αισθητικής ονύχων και μαλλιών, εφαρμογής botox, ομορφιάς και ευεξίας.

Το νέο σύνθετο αυτό τουριστικό προϊόν μπορεί να εφαρμοστεί στις παραπάνω υποδομές ως μία συνέργεια των ειδικών κι εναλλακτικών μορφών τουρισμού, όπως θαλάσσιος, θρησκευτικός, πολιτιστικός, αγροτουρισμός, οικοτουρισμός, αστικός, πολυτελείας, τρίτης ηλικίας, τεχνολογικός, γεωτουρισμός, τουρισμός story telling και γαστρονομικός, που αφορά παρασκευή πρωινών και γευμάτων τοπικής κουζίνας ανά περιοχή.

Η βασική ιδέα είναι η αξιοποίηση των πολλών σημαντικών πηγών, δυναμένων να εξελιχθούν από Ιαματικά Κέντρα που είναι σήμερα σε Θερμαλιστικά Κέντρα Ιαματικής Ιατρικής (Health Resorts) σε συνδυασμό πάντα με όλες τις εναλλακτικές μορφές τουρισμού που συνάδουν με το πνεύμα της βιώσιμης και αειφόρου ανάπτυξης, δίνοντας προστιθέμενη αξία στο τουριστικό προϊόν και στην ανάδειξη των αντίστοιχων περιοχών ως τόπους προορισμού των απαιτητικών πλέον τουριστών.

Τα παραπάνω πακέτα διακοπών προορισμού σε αυτά τα κέντρα απευθύνονται όχι μόνο σε ασθενείς και αλλά και στους συνοδούς των ασθενών, καθώς και σε άλλους επισκέπτες συνήθως ανώτερου εισοδηματικού επιπέδου. Επιπρόσθετα, απαιτείται η μακρά παραμονή των ατόμων σε αυτά τα θέρετρα, μεγαλύτερη από τα συνήθη τουριστικά πάρκα, προκειμένου να φανούν τα αποτελέσματα μιας ιαματικής θεραπείας στην οποία υποβάλλονται. Η θεραπεία αυτή συνδυάζεται και με άλλες ειδικές θεραπείες, όπως αντικαπνιστική θεραπεία, θεραπεία άγχους, ψυχοθεραπεία, κινησιοθεραπεία, διατροφολογία, εκμάθηση ύπνου, έρευνα της σωστής γραμμής-στάσης του σώματος, αισθητική προσώπου και σώματος κλπ.

Επομένως, η αναγκαστική παραμονή, 21 ημερών, των επισκεπτών στα Κέντρα του Τουρισμού Υγείας, απαιτεί όχι μόνο κατάλληλη ατμόσφαιρα για την χαλάρωση και την αναζωογόνηση του οργανισμού, αλλά και παροχή άλλων δραστηριοτήτων για την απασχόληση των τουριστών κατά τις ελεύθερες ώρες. Επιπλέον, τα συγκροτήματα αυτά πρέπει να διαθέτουν εκτός από όλη τη γενική και ειδική υποδομή και το κατάλληλο περιβάλλον που απαιτείται για τον τουρισμό μακράς παραμονής όπως πάρκα πρασίνου, κήπους, λίμνες, κλινικές χρόνιων παθήσεων, καρκινοπαθών, κέντρα αποκατάστασης και αιμοκάθαρσης με κατάλληλο επιστημονικό εξοπλισμό και εξειδικευμένους γιατρούς που διαθέτει η Ελλάδα.

Η στρατηγική ανάπτυξης των υποδομών των ιαματικών πηγών για την παροχή των παραπάνω υπηρεσιών υγείας και ευεξίας προσδίδει προστιθέμενη αξία στις ιαματικές πηγές, καθόσον έχουν μεγάλο περιθώριο κέρδους σε σύγκριση πάντα με την απόδοση των κτιριακών υποδομών. Οι υπηρεσίες αυτές παρέχονται όχι μόνο στους ασθενείς-πελάτες, αλλά και στους συνοδούς τους εξασφαλίζοντας μεγαλύτερη επισκεψιμότητα και οικονομικά οφέλη, δοθέντος ότι η παροχή υπηρεσιών και το εξαιρετικό κλίμα της Ελλάδος καθιστούν τους ασθενείς repeaters.

Τα τελευταία χρόνια παρατηρείται μία αυξανόμενη τάση επιστροφής στα φυσικά θεραπευτικά μέσα σε συνδυασμό με τη φροντίδα της σωματικής και ψυχικής υγείας. Η τάση αυτή, στάση ζωής στις βιομηχανικές μεγαλουπόλεις, οδηγεί σε μία στροφή προς τον θεραπευτικό τουρισμό όχι μόνο στην Ελλάδα αλλά και στο εξωτερικό, όπου εκσυγχρονίζονται και αναπτύσσονται σημαντικές λουτροπόλεις και όπου υλοποιούνται ειδικευμένα τουριστικά προγράμματα.

Η νέα άνθηση του ιαματικού τουρισμού διεθνώς έχει οδηγήσει και τη χώρα μας στη δημιουργία της αναγκαίας εξειδικευμένης τουριστικής προσφοράς, καθώς η χώρα μας διαθέτει σημαντικά συγκριτικά πλεονεκτήματα, όπως πλήθος ιαματικών πηγών με εξαιρετικές φυσικοχημικές ιδιότητες και ευνοϊκότατες κλιματολογικές συνθήκες που συνδυάζονται άνετα με διακοπές.

Η προβολή του σύνθετου αυτού τουριστικού προϊόντος με μεγάλη οικονομική απόδοση γίνεται από τον Πρόεδρο του ΙΣΑ και της ΚΕΔΕ κ. Πατούλη, ο οποίος με ένα εξαιρετικό επιστημονικό επιτελείο καταξιωμένων διεθνώς ιατρών και με τον Πρόεδρο της Ελληνικής Ακαδημίας Ιαματικής Ιατρικής, Καθηγητή κ. Κουσκούκη, προωθούν τον τουρισμό υγείας μέσω διοργάνωσης διημερίδων τουρισμού υγείας στη Νέα Υόρκη, Μόντρεαλ και Σικάγο, με ανάλογες δράσεις και σε άλλες ανά την υφήλιο χώρες, με απώτερο σκοπό να ενημερωθεί όλος ο οικουμενικός ελληνισμός που περιλαμβάνει όχι μόνο τους ενδιαφερόμενους για την απόλαυση αυτών των υπηρεσιών, αλλά και τους δυνητικούς επενδυτές.

Οι ιαματικές πηγές στην Ελλάδα είναι 750 και από αυτές οι 119 διαθέτουν υδροθεραπευτικές εγκαταστάσεις σε λειτουργική φάση και ανήκουν οι 56 στους Δήμους, οι 23 σε ιδιώτες και οι 40 στο Δημόσιο. Στο σύνολο αυτών των επιχειρήσεων, το 2014, πωλήθηκαν 900.000 εισιτήρια, ποσοστό πολύ χαμηλό σε σχέση με τα 2.500.000 εισιτήρια το 2010, γεγονός που διαπιστώνει και το Enterprise Greece, που αναφέρει 100.000 επισκέπτες ετησίως, αριθμός εξαιρετικά μικρός για τη δυναμική του κλάδου.

Σήμερα, διαθέτουμε έξι (6) βασικά αναπτυξιακά εργαλεία για την Ιαματική Ιατρική και τον Θερμαλισμό:

* Νόμος 3498/2006, για την «ανάπτυξη του Ιαματικού Τουρισμού».
* Νόμος 4179/2013, για την «απλούστευση των διαδικασιών και την ενίσχυση της Επιχειρηματικότητας στον Τουρισμό».
* Νόμος 4213/2013 (Ευρωπαϊκή Οδηγία) 2011/24/ΕΕ, «Περί εφαρμογής των δικαιωμάτων των ασθενών στο πλαίσιο της διασυνοριακής υγειονομικής περίθαλψης».
* Νόμος 4272/2014, για την «αναγνώριση των μονάδων Ιαματικής Θεραπείας, Κέντρων Ιαματικού Τουρισμού και Κέντρων Θαλασσοθεραπείας ως μονάδων παροχής υπηρεσιών πρωτοβάθμιας φροντίδας Υγείας», που επιτρέπει την παροχή Ιαματικών Υπηρεσιών σε πολίτες των Ευρωπαϊκών Κρατών.
* Νέο ΕΣΠΑ και νέος αναπτυξιακός Ν. 4399 (2016) που αποτελούν χρηματοδοτικά εργαλεία για τη στήριξη αυτής της στρατηγικής.

Οι γνώστες της τουριστικής αγοράς αναφέρουν ότι τουλάχιστον 150.000 ασφαλισμένοι μπορούν να επισκεφθούν τις ιαματικές πηγές της χώρας μας, με τζίρο ανερχόμενο σε 300.000.000€, δεδομένης της χρηματοδότησης των ταξιδιών των αλλοδαπών από τα ασφαλιστικά τους ταμεία. Περαιτέρω, οι πλέον αισιόδοξοι ομιλούν για τζίρο 1 δισ.€ από την εκμετάλλευση των ιαματικών πηγών.

Συμπερασματικά, επιβάλλεται η χάραξη νέας στρατηγικής από την πολιτεία για την επίσπευση των διαδικασιών εφαρμογής των νόμων αφενός και αφετέρου επιβάλλεται η δημιουργία των κατάλληλων υποδομών παροχής πιστοποιημένων υπηρεσιών υγείας, ευεξίας και αντιγήρανσης. Ο συνδυασμός των ανωτέρω προσδίδει στην Ελλάδα κυρίαρχο ρόλο στον τομέα του τουρισμού υγείας και ειδικότερα του ιαματικού τουρισμού, και επιβάλλει τη χάραξη νέας αναπτυξιακής στρατηγικής για τον ιαματικό τουρισμό που στοχεύει στην προώθηση και καθιέρωση του «Τουρισμού των Τεσσάρων Εποχών».